open-index/open-wikipedia-markdown huggingface dataset:
Yngvi en Alf

250px|thumb|Alf en Yngvi vermoor mekaar.

**Yngvi** (of **Ingjald**) en **Alf** was in die Noorse mitologie twee legendariese konings van Swede se Huis van Yngling wat saam regeer het. Volgens sommige bronne was hulle broers en volgens ander was hulle net naby familie. Hulle het mekaar vermoor.

## Geskiedenis
Volgens *Ynglingatal*, *Historia Norvegiæ* en die *Ynglinga saga* was Yngvi en Alf die seuns van Alarik.

Volgens Snorri Sturluson was Yngvi 'n suksesvolle koning, 'n groot vegter wat al sy gevegte gewen het, 'n meester op baie gebiede, vrygewig, gelukkig en sosiaal. Hy was beide gelief en beroemd. Alf was onsosiaal en nors, en het tuis gebly in plaas daarvan om ander lande aan te val. Sy moeder was Dageid, die dogter van 'n koning. Alf was getroud met Bera, wat gelukkig, wakker en gelief was.

Eendag in die herfs het Yngvi na Uppsala teruggekeer ná 'n baie suksesvolle Wiking-ekspedisie wat hom beroemd gemaak het. Hy het tot laat snags gedrink, nes Bera, en hulle het daarvan gehou om te gesels. Alf het egter vroeg gaan slaap en het haar begin beveel om ook vroeg bed toe te gaan sodat sy hom nie wakker maak nie. Dan het Bera gesê Yngvi was veel beter vir 'n vrou, en dit het op Alf se senuwees begin werk.

Een aand het Alf vir Yngvi en Bera sien gesels. Hy het 'n swaard van onder sy mantel uitgehaal en Yngvi daarmee gekap. Die gewonde Yngvi het sy dolk uitgehaal en Alf doodgemaak voordat hy self gesterf het. Hulle is deur Alf se seun Hugleik opgevolg.

## *Gesta Danorum*
In *Gesta Danorum* was Alf (Alverus) die vader van Yngve (Ing) en Ingjald (Ingild). Ingjald was op sy beurt die vader van Sigurd Ring en die oupa van Ragnar Lodbrok.

## Verwysings
## Skakels
1998 Formule Een-seisoen

links|100px

[duimnael|200px|[Mika Häkkinen wen sy eerste titel met McLaren.]]
[duimnael|200px|[Michael Schumacher (foto in 2005) eindig tweede in 'n Ferrari.]]
[duimnael|200px|Häkkinen se spanmaat, [David Coulthard (foto in 1995 geneem), was derde.]]
Die **Formule Een-seisoen van 1998** het uit 16 Grands Prix-wedrenne bestaan.

## Kalender
Hugleik

**Hugleik** of **Ochilaik** was in die Noorse mitologie 'n legendariese koning van Swede se Huis van Yngling. Hy was die seun van Alf en Bera.

Nadat Hugleik se vader en oom mekaar vermoor het, het hy koning geword. Hy was, nes sy vader, nie 'n vegter nie en het verkies om tuis te bly. Hy was ryk en gierig en het daarvan gehou om vermaak te word.

Haki en Hagbard was twee beroemde seekonings met groot leërs en het soms saam geplunder. Haki, 'n moorddadige vegter, het in Swede aangekom met sy troepe om Uppsala aan te val. Hugleik het ook 'n groot leër bymekaargemaak.

'n Groot stryd het ontstaan toe die twee leërs ontmoet. Die Sweedse leër is verslaan en Haki het Hugleik en albei sy seuns vermoor.

## Verwysings
## Skakels
Haki

**Haki** of **Hake** was in die Noorse mitologie 'n beroemde seekoning van Skandinawië. Hy word genoem in die 12de-eeuse *Gesta Danorum* en in 13de-eeuse bronne soos die *Ynglinga saga*, *Nafnaþulur* en *Völsunga saga*. 

## *Ynglinga saga*
Volgens Snorri Sturluson in die *Ynglinga saga* het Haki soms 'n groot leër bymekaargemaak en saam met sy broer Hagbard (self 'n held van een van die gewildste legende) geplunder. Haki het eendag by Uppsala teen Swede opgeruk. Hy was 'n gewelddadige vegter en het koning Hugleik en sy twee seuns vermoor.

Haki het die Sweedse provinsies oorgeneem en homself koning van Swede gemaak. Hy het drie jaar lank in vrede deurgebring terwyl sy vegters ver gereis en 'n groot rykdom versamel het.

Hugleik het twee neefs, Erik en Jorund, gehad wat beroemd geword het deur die koning van Hålogaland te vermoor. Toe hulle van Haki hoor, het hulle 'n groot leër bymekaargemaak en na Swede gevaaar. Die twee broers het na Uppsala gegaan, waar hulle koning Haki met 'n baie kleiner leër ontmoet het. Haiki het baie mans, onder andere Erik, doodgemaak. Jorund en sy manne het na hulle skepe gevlug, maar Haki is self dodelik gewond.

Haki het vir 'n boot gevra en sy gesneuwelde soldate en hulle wapens daarop laat laai. Hy het gevra dat 'n stapel hout bo-op gelaai word en dit aan die brand gesteek word. Hy is self onder 'n stapel hout neergelê. Die brandende skip het tussen die klein eilande na die see gevaar.

Hy is as Sweedse koning opgevolg deur Jorund.

## Verwysings
## Skakels
Jorund

200px|thumb|Illustrasie deur Gerhard Munthe (1899).

**Jorund** of **Jörundr** (5de eeu) was in die Noorse mitologie 'n legendariese koning van Swede se Huis van Yngling. Hy was die seun van Yngvi en het die troon van Swede teruggeneem van Haki.

Snorri Sturluson vertel dat toe Jorund jonk was, hy saam met sy broer Erik oor die see gevaar en ander lande geplunder het. Hulle was goeie vegters. Een somer het hulle Denemarke geplunder en koning Gudlög van Hålogaland ('n provinsie in Noorweë) vermoor. 

Toe die broers hoor van Haki wat die Sweedse troon geroof het en dat sy leërs elders plunder, het hulle 'n groot leër bymekaargemaak en na Swede opgeruk. Die twee broers het na Uppsala gegaan, waar hulle koning Haki met 'n baie kleiner leër ontmoet het. Haki was egter 'n gewelddadige vegter en het baie mans, onder andere Erik, doodgemaak. Jorund en sy manne het na hulle skepe gevlug, maar Haki is self dodelik gewond.

Jorund het koning geword. In Jutland, wat hy eenkeer geplunder het, het hy egter 'n geveg verloor en is hy gehang. Hy is deur sy seun Aun opgevolg.

## Verwysings
## Skakels
Tulbaghia friesii

***Tulbaghia friesii*** is 'n geofiet wat tot die *Amaryllidaceae* familie hoort. Die spesie is inheems in Mosambiek en Zimbabwe waar dit op die Nyangaberge voorkom.

## Bron 
* Plants of the World Online
Brunsvigia

**Brunsvigia** (kandelaarblomme) is 'n genus met negentien spesies van geofiete in die familie Amaryllidaceae. Hulle is hoofsaaklik inheems in Oos-Afrika en Suider-Afrika.

## Spesies 
* *Brunsvigia bosmaniae* F.M.Leight.
* *Brunsvigia comptonii* W.F.Barker
* *Brunsvigia elandsmontana* Snijman
* *Brunsvigia gariepensis* Snijman
* *Brunsvigia grandiflora* Lindl.
* *Brunsvigia gregaria* R.A.Dyer
* *Brunsvigia herrei* Leight. ex W.F.Barker
* *Brunsvigia josephinae* (Redouté) Ker Gawl.
* *Brunsvigia kirkii* Baker
* *Brunsvigia litoralis* R.A.Dyer
* *Brunsvigia marginata* (Jacq.) W.T.Aiton
* *Brunsvigia namaquana* D.Müll.-Doblies & U.Müll.-Doblies
* *Brunsvigia natalensis* Baker
* *Brunsvigia nervosa* (Poir.) ined.
* *Brunsvigia orientalis* (L.) Aiton ex Eckl.
* *Brunsvigia pulchra* (W.F.Barker) D.Müll.-Doblies & U.Müll.-Doblies
* *Brunsvigia radula* (Jacq.) W.T.Aiton
* *Brunsvigia radulosa* Herb.
* *Brunsvigia undulata* F.M.Leight.

## Verwysings 
## Eksterne skakels 
* 
*
Snorri Sturluson

**Snorri Sturluson** (moderne Noors: Snorre Sturlason, moderne Sweeds: Snorre Sturlasson; 1179 - 22 September 1241) was 'n Yslandse skrywer, digter en historikus. Daar word algemeen aanvaar dat hy dele saamgestel het van die *Prosaïese Edda*, 'n belangrike bron van wat vandag as die Noorse mitologie bekend is. 

Hy was ook die skrywer van *Heimskringla*, 'n geskiedenis van die Noorse konings wat begin met die legendariese materiaal in *Ynglinga saga* en daarna aanbeweeg na die vroeë Middeleeuse geskiedenis van Skandinawië. Om stilistiese en metodologiese redes word dikwels gereken Snorri is ook die skrywer van *Egil se saga*. 

Hy is in 1241 vermoor deur mans wat beweer het hulle is agente van die koning van Noorweë.

## Verwysings
## Skakels
Brunsvigia bosmaniae

Die **pienkmaartblom** (*Brunsvigia bosmaniae*) is 'n geofiet wat tot die *Amaryllidaceae* familie hoort. Die spesie is inheems in Namibië, die Noord-Kaap en die Wes-Kaap. Dit staan ook as die *Maartblom* bekend.

## Bronne 
* REDLIST Sanbi
* Plants of the World Online
Brunsvigia elandsmontana

***Brunsvigia elandsmontana*** is 'n geofiet wat tot die *Amaryllidaceae* familie hoort. Die spesie is endemies in die Wes-Kaap. Dit kom by Elandsberg voor en is deel van die fynbos en renosterveld. Die plant het baie van sy habitat afgestaan aan graan verbouing die afgelope 70 jaar. Daar is net een populasie wat uit minder as 700 plante bestaan en dit word tans bedreig deur oorbeweiding deur wild.

## Bronne 
* REDLIST Sanbi
* Plants of the World Online
Aun

thumb|250px|'n Illustrasie deur Erik Werenskiold, uit die eerste uitgawe van Gustav Storm se Noorweegse vertaling van *Heimskringla* (1899).

**Aun die Oue** (Oudnoors: *Aunn inn gamli*) was in die Noorse sagas 'n legendariese koning van Swede se Huis van Yngling. Hy was die seun van Jorund, wat hy opgevolg het.

Aun het 10 seuns gehad, van wie hy nege geoffer het om sy eie lewe te verleng. Volgens die chronologie van die Ynglinge sou Aun laat in die 5de eeu gesterf het. Hy is opgevolg deur sy seun Egil (of *Egill Vendilkráka*), wat met Ongentheow in *Beowulf* geïdentifiseer word en in die 6de eeu sou gelewe het.

## *Ynglingatal*
Volgens *Ynglingatal* het Aun uit Uppsala regeer en was hy na bewering 'n wyse koning wat offers aan die gode gebring het. Hy het egter nie van oorlog gehou nie en het verkies om in vrede te lewe. Hy is aangeval en verslaan deur die Deense prins Halfdan. Aun het gevlug en 25 jaar weggebly, totdat Halfdan in sy bed gesterf het.

Aun het daarna na Uppsala teruggekeer. Hy was nou 60 jaar oud en in 'n poging om langer te lewe het hy sy seun aan die god Odin geoffer, wat hom belowe het hy sal nog 60 jaar lewe. Ná 25 jaar is Aun deur Halfdan se neef Ale die Sterke verslaan. Aun het verskeie gevegte verloor en het weer gevlug. Ale het 25 jaar in Uppsala regeer totdat hy vermoor is. Aun het daarna weer teruggekeer en weer 'n seun aan Odin geoffer. Dié keer het Odin die koning vertel hy sou aanhou lewe solank hy elke 10 jaar 'n seun offer, en dat hy een van die Sweedse provinsies moes noem na die getal seuns wat hy geoffer het.

Toe Aun sy sewende seun offer, was hy so oud dat hy nie meer kon loop nie. Met die agtste offerande kon hy nie meer uit sy bed kom nie en met die negende offerande kon hy nie meer eet nie, maar moes kos uit 'n horing drink. Toe hy sy 10de en laaste seun wou offer en die provinsie Uppsala hernoem tot "Die Tien Lande", het die Swede geweier dat hy dit doen, en Aun het gesterf.  

## Verwysings
## Skakels
Egil

250px|thumb|'n Illustrasie deur Gerhard Munthe uit die *Ynglinga saga* (1899).

**Ongentheow** (Oudengels: *Ongenþeow*, *Ongenþio*, *Ongendþeow*; Sweeds: *Angantyr*) (oorlede omstreeks 515&nbsp;n.C.) was in Oudengelse bronne en die Noorse sagas 'n legendariese koning van Swede se Huis van Yngling.

Hy word gewoonlik verbind met die Sweedse koning **Egil** of **Egill Vendilkráka**, van wie in *Ynglingatal*, *Historia Norwegiae* en die *Ynglinga saga* vertel word. Hulle word as dieselfde persoon beskou vanweë 'n reeks ooreenkomste. Egil was die seun van Aun, wat hy opgevolg het.

Volgens Snorri Sturluson was Egil, nes sy pa, nie baie lief vir oorlog nie. Nadat hy die slaaf Tunni vir die tesourie verantwoordelik gemaak het, het Tunni teen Egil gerebelleer. Hulle het agt gevegte geveg, waarna Egil na Denemarke gevlug het, volgens die *Ynglinga saga*. Snorri skryf dat die Deense koning Egil gehelp het om Tunni te verslaan. Daarna het hy Egil 'n vasal van hom gemaak. 

Egil is deur 'n bul doodgemaak tydens 'n offerande in Uppsala. Hy is deur sy seun Ottar opgevolg.

## Verwysings
## Skakels
Brunsvigia gariepensis

***Brunsvigia gariepensis*** is 'n geofiet wat tot die *Amaryllidaceae* familie hoort. Die spesie is endemies in die Noord-Kaap waar die plant 'n voorkomsgebied van 260-680 km² het in die Boesmanland tussen Aggeneys en Pofadder. Daar is twee subpopulasies bekend, miskien 'n derde en almal word bedreig deur mynbou aktiwiteite.

## Bronne 
* REDLIST Sanbi
* Plants of the World Online
Ottar

[250px|thumb|Ottar se grafheuwel in Uppland, [Swede.]]

**Ottar** of **Ohthere** (Oudnoors: *Óttarr vendilkráka*; moderne Sweeds: *Ottar Vendelkråka*) was in die Noorse sagas 'n legendariese koning van Swede se Huis van Yngling. Hy het glo in die Germaanse Heroïese Tydperk gelewe, moontlik in die vroeë 6de eeu ().  

Sy naam kan in Proto-Noors omgeskakel word as **Ōhta-harjaz* of **Ōhtu-harjaz*. Die element "harjaz" is algemeen in Germaanse name en beteken "vegter" of "leër", terwyl die element "oht" vertaal kan word as "gevreesd" of "vreesaanjaend".

Die Sweedse prins Ottar en sy broer, Onela, het geslaagde strooptogte uitgevoer teen die Gaute nadat koning Hrethel gesterf het. In 515 is hulle vader, Egil, in 'n geveg met die Gaute dood, en Ottar het hom as koning van Swede opgevolg. Hy het met 'n leer teen die Gaute opgeruk en amper koning Hygelac vermoor, maar eindelik is hy verslaan en het hy baie soldate verloor. Hy het daarin geslaag om na Swede terug te keer. In die 520's het Ottar 'n groot strooptog op die Deense kus uitgevoer. 'n Deense leër het hom egter ingewag en Ottar is gedood nadat Deense versterkings opgedaag het. Sy lyk is na Swede teruggeneem en in 'n grafheuwel begrawe. Hy is deur sy seun Adils opgevolg.

## Verwysings
## Skakels
Adils

**Adils**, **Aðils ** of **Eadgils** was in die Noorse sagas 'n legendariese koning van Swede se Huis van Yngling. Hy het glo in die 6de eeu gelewe.

Volgens *Beowulf* en Oudnoorse bronne was hy die seun van Ohthere (Ottar) en het hy tot die Huis van Yngling (of Scylfing) behoort. Drie bronne behandel ook sy oorlog teen sy oom Onela, wat hy met buitelandse hulp gewen het: in *Beowulf* met die hulp van die Gaute en in *Skáldskaparmál* en *Skjöldunga saga* met Deense hulp. Die Skandinawiese bronne behandel egter hoofsaaklik sy interaksies met die legendariese Deense koning Hrólfr Kraki (Hroðulf), en Adil word meestal in 'n negatiewe lig uitgebeeld as 'n ryk en gierige koning. Volgens Snorri Sturluson, wat baie van die Skandinawiese tradisies gedokumenteer het, het die Swede hom 'n "goeie koning" genoem.

In *Ynglingatal*, moontlik uit die 9de eeu, word gesê Aðils is die opvolger van Óttarr (Ottar) en die voorganger van Eystein. Die stansa oor Aðils verwys ook na sy dood toe hy per ongeluk van sy perd afgeval het.

## Verwysings
## Skakels
Eystein

[thumb|240px| *Östens hög* ("Eystein se grafheuwel") by Östanbro, [Swede.]]

**Eystein** of **Östen** (Sweeds), ook **Eysteinn** (Oudnoors), was in die Noorse sagas 'n legendariese koning van Swede se Huis van Yngling. Hy was die seun van Adils, wat hy opgevolg het, en is omstreeks 600&nbsp;n.C. oorlede. 

Eystein het oor Swede regeer teen die tyd dat die legendariese Deense koning Hrólf Kraki in Lejre dood is. Dit was 'n moeilike tyd, toe baie seekonings die Sweedse kus geplunder het. Een van dié konings was Sölve, en hy was van Jutland (volgens *Historia Norvegiæ* was hy 'n Gaut). Hy het in Swede aangekom terwyl Eystein 'n fees bygewoon het. Sölve en sy manne het die huis omsingel en aan die brand gesteek. Almal is in die brand dood. Sölve het die Swede toe opdrag gegee om hom as koning te aanvaar. Die Swede het geweier en 'n leër bymekaargemaak om teen hom te veg, maar Sölve en sy manne het hulle verslaan. Hulle moes hom toe as koning aanvaar, totdat hulle in opstand gekom en hom vermoor het. Hy is deur Eystein se seun Ingvar opgevolg.

## Verwysings
## Skakels
Brunsvigia comptonii

***Brunsvigia comptonii*** is 'n geofiet wat tot die *Amaryllidaceae* familie hoort. Die spesie is endemies in die Noord-Kaap en die Wes-Kaap. Dit kom van die Boesmanland tot by die Tankwa Karoo en Laingsburg voor. Dit is deel van die Sukkulente Karoo-plantegroei.

## Bronne 
* REDLIST Sanbi
* Plants of the World Online
Maartblom

**Maartblom** kan verwys na verskeie spesies:

* *Brunsvigia bosmaniae*
* *Brunsvigia orientalis*
* *Haemanthus coccineus*
Brunsvigia radulosa

Die **kandelaarblom** (*Brunsvigia radulosa*) is 'n geofiet wat tot die *Amaryllidaceae* familie hoort. Die spesie is inheems in Botswana, Eswatini, Lesotho en Suid-Afrika.

## Bronne 
* REDLIST Sanbi
* Plants of the World Online
Njord

thumb|250px|*Njord hunker na die see* (1908), deur W.G. Collingwood.

In die Noorse mitologie is **Njord** (Oudnoors: *Njǫrðr*) 'n god van die Wane. Hy is die vader van die gode Freyr en Freyja by sy onbekende suster en word verbind met die see, seevaart, wind, hengel, rykdom en oeste.

Njord word genoem in die *Poëtiese Edda*, wat in die 13de eeu saamgestel is uit vroeëre bronne, die *Prosaïese Edda*, wat in die 13de eeu deur Snorri Sturluson geskryf is, en in *Heimskringla* as 'n legendariese Sweedse koning. Hy is tot in die 18de of 19de eeu in Noorweegse folkpraktyke aanbid, waar hy as **Njor** bekend is.

## Verwysings
## Skakels
‎
Brunsvigia undulata

***Brunsvigia undulata*** is 'n geofiet wat tot die *Amaryllidaceae* familie hoort. Die spesie is endemies in KwaZulu-Natal en kom op die Mahwaqaberg en suid van Estcourt voor. Die plant word as seldsaam beskou.

## Bronne 
* REDLIST Sanbi
* Plants of the World Online
Anund

[thumb|160px|links|Die Anundshög-[runesteen op 'n graf wat met Anund verbind word.]]

**Anund** of **Bröt-Anund** (Sweeds vir "Anund die Landontbosser", Oudoosnoors: *Brøt-Anundr*, Oudwesnoors: *Braut-Önundr*) was in die Noorse sagas 'n halflegendariese koning van Swede se Huis van Yngling. Hy het in die middel van die 7de eeu regeer.

## Geskiedenis
In sy *Ynglinga saga* vertel Snorri Sturluson Anund het sy vader, koning Ingvar, opgevolg nadat dié in 'n geveg met die Este gesneuwel het. Ná sy vader se oorloë teen Deense en Estiese Wikings was daar vrede en goeie oeste in Swede. Anund was 'n gewilde koning wat baie ryk geword het – danksy die vrede en goeie oeste, maar ook omdat hy sy pa se dood in Estland gewreek het. Hy het 'n groot deel van die land geplunder en met groot rykdom teruggekeer.

In dié tyd was Swede met groot, onbewoonde woude bedek en Anund het die land ontbos om paaie te bou en groot distrikte te skep wat deur die Swede betrek is. Hy het in elke distrik vir hom 'n plaas geskep en het as gas in baie huise gebly.

Een herfs het koning Anund tussen sy huise gereis en by 'n plek met die naam Himinheiðr tussen twee berge gekom. Hy is deur 'n grondstorting verras wat hom gedood het. Hy is deur sy seun Ingjar opgevolg.

## Verwysings
## Skakels
Ingjald

**Ingjald illråde** of **Ingjaldr hinn illráði** was in die Noorse sagas 'n halflegendariese koning van Swede se Huis van Yngling. Hy was die seun en opvolger van koning Anund. Ingjald word in Middeleeuse bronne soos die *Ynglinga saga*, *Historia Norvegiæ*, *Hervarar saga*, ens. genoem. Johannes Magnus plaas Ingjald se bewind op sy 16de-eeuse koningslys in die jaar 883 n.C. 

## *Ynglinga saga*
links|250px|thumb|Ingjald sentraliseer Swede.
200px|thumb|Ingjald en sy dogter, Åsa.

Snorri Sturluson gee 'n uitgebreide weergawe van Ingjald se lewe in sy *Ynglinga saga*. Anund het 'n huwelik vir sy seun gereël met Gauthild Algautsdóttir, die dogter van die Gautiese koning Algaut. 

Ná Anund se dood het Ingjald koning van Swede geword. Die konings by Uppsala was die vernaamstes van die verskillende Sweedse provinsies nadat die land tussen Alarik en Erik verdeel is. Dié twee konings se afstammelinge het versprei en grondgebied ontbos om nuwe streke te skep om in te woon. Daar was dus baie minder belangrike konings.

Ter ere van sy eie afstammelinge het het Ingjald die konings na 'n fees genooi. Toe al die belangrike gaste dronk was, het Ingjald die gebou aan die brand gesteek en dié doodgemaak wat ontsnap het. Ingjald het homself toe tot enigste heerser verklaar.

Ingjald het twee kinders gehad: 'n seun, Olof Trätälja, en 'n dogter, Åsa. Sy dogter het na hom geaard en nadat sy met koning Guðröðr van Skone getrou het, het sy hom vermoor. Maar eers het sy hom sover gekry om sy broer, Halfdan, die vader van Ivar Vidfamne, te vermoor.

Om sy vader se dood te wreek het Ivar Vidfamne na Swede opgeruk. Toe Ingjald en sy dogter besef dit is vrugteloos om weerstand te bied, het hulle die saal waarin hulle was aan die brand gesteek en in die vlamme gesterf. Dit was die einde van die Huis van Yngling se bewind in Swede. Olof Trätälja was 'n voorouer van die latere konings van Noorweë.

## Verwysings
## Skakels
Joe Rokocoko

**Josevata Taliga** "**Joe**" **Rokocoko** (uitgespreek [rokoˈðoko], gebore op 6 Junie 1983) is 'n voormalige Nieu-Seelandse professionele rugbyspeler wat op die vleuelposisie gespeel het.

Rokocoko, gebore in Fidji, het in Nieu-Seeland grootgeword en vir die Blues en Auckland gespeel. Hy het later vir die Franse klubs Bayonne en Racing 92 gespeel. Hy het tussen 2003 en 2010 68 wedstryde vir Nieu-Seeland gespeel en 46 drieë gedruk. Hy is Nieu-Seeland se gesamentlike tweede-voorste driedrukker. Hy het onder meer tydens die rugbywêreldbekertoernooie in 2003 en 2007 vir Nieu-Seeland uitgedraf.

## Loopbaan 
Rokocoko het in die 2003 Super 12-seisoen vir die Blues gespeel. Hy het sy eerste verskyning vir die All Blacks op 14 Junie 2003 teen Engeland gemaak. Hy het 'n hoë treftempo vir die All Blacks gehad, hy het 25 drieë in sy eerste 20 toetse gedruk en die All Blacks enkelseisoen-rekord vir toetsdrieë wat voorheen deur Jonah Lomu en Christian Cullen gedeel is, verbeter. Sy 17 toetsdrieë wat hy in 2003 gedruk het, is gelyk aan die wêreldrekord gehou deur Daisuke Ohata van Japan. Die Internasionale Rugbyspelersvereniging het hom in 2003 as nuwe speler van die jaar aangewys. Sy ongelooflike spoed is al baie keer deur sy loopbaan waargeneem. Op 19 Junie 2004, in die All Blacks se tweede toets teen Engeland, het Rokocoko die Engelse verdediging vir drie drieë in 'n 36–12 All Blacks-oorwinning oor die heersende Wêreldbeker-rugbykampioen versplinter.

Rokocoko het teruggekeer na die All Blackspan vir die 2005-Drienasiesreeks en sy terugkeer met 'n twee-drie-poging in die All Blacks se deurslaggewende tuiswedstryd teen die Springbokke beklemtoon. Teen die einde van die 2006-seisoen het hy 35 drieë in 39 toetswedstryde gedruk – en in totaal 46 drieë saam met die All Blacks in 68 toetse gedruk, insluitend 4 driekuns: teen Frankryk (2003), Australië (2003), Engeland ( 2004) en Roemenië (2007). Hy het sy eerste drie sedert die 2007 Rugbywêreldbeker teen Italië in Junie 2009 gedruk.

### Vertrek na Frankryk 
In 2011, ná 68 wedstryde vir Nieu-Seeland en 96 vir die Blues, het hy by Aviron Bayonnais vir die Top 14 geteken. Hy het altesaam vier seisoene vir Aviron Bayonnais gespeel, waar hy gedurende sy tyd daar 'n posisionele verandering van vleuel na senter gemaak het. In Julie 2015 is aangekondig dat Rokocoko 'n kontrak met Racing Metro 92 onderteken het, en by 'n magdom ander Nieu-Seelanders sal aansluit wat hul beroep by dié klub in Parys beoefen. Hy het op Vrydag 21 Augustus 2015 vir hulle gedebuteer, waar Racing Metro 'n epiese oorwinning oor Toulon in die Stade Mayol in Toulon behaal het. In die eindstryd van die 2015–16 Top 14-seisoen het Rokocoko 'n drie gedruk toe Racing Toulon geklop het.

## Persoonlike lewe 
Hoewel gewoonlik bekend as Joe, het Rokocoko die Nieu-Seelandse rugbybestuur gevra om sy geboortenaam, Josevata, op spanvrystellings te lys.

Rokocoko is in Januarie 2008 getroud met Beverly Politini, die dogter van Howard Politini, 'n majoor in die Fidji-weermag, by 'n troue wat deur 'n groot aantal All Blacks bygewoon is. Hulle het 'n seun genaamd Cypress Rokocoko.

## Verwysings 
## Eksterne skakels
Brunsvigia litoralis

***Brunsvigia litoralis*** is 'n geofiet wat tot die *Amaryllidaceae* familie hoort. Die spesie is endemies in die Oos-Kaap en die Wes-Kaap en kom van Grootbrakrivier tot by Gqeberha voor. Die plant groei op die nou kus vlaktes en het 'n voorkomsgebied van kleiner as 250 km². Die bevolking neem af weens aanhoudende ontwikkeling aan die kus.

## Bronne 
* REDLIST Sanbi
* Plants of the World Online
Brunsvigia namaquana

***Brunsvigia namaquana*** is 'n geofiet wat tot die *Amaryllidaceae* familie hoort. Die spesie is endemies in die Noord-Kaap. Dit het 'n voorkomsgebied van 25 429 km² en kom van Steinkopf en Aggeneys tot by Wallekraal en Loeriesfontein voor. Dit is deel van die Sukkulente Karoo plantegroei.

## Bronne 
* REDLIST Sanbi
* Plants of the World Online
Ivar Vidfamne

**Ivar Vidfamne** (Deens; of *Ívarr inn víðfaðmi*) was in die Noorse sagas 'n halflegendariese koning van Swede wat afkomstig was van Skone (toe in Denemarke).

Bronne uit die 12de en 13de eeu soos *Heimskringla* en *Hervarar saga* noem dat sy koningskap veel verder gestrek het, oor 'n gebied wat dele van Noorweë, Sakse en Engeland ingesluit het. Daar is egter geen so 'n figuur uit die 8ste of 9de eeu in Middeleeuse bronne uit Sakse of Engeland nie.

## Ivar in die sagas
Die *Ynglinga saga* en *Sögubrot* maak dit duidelik dat Ivar uit Skone afkomstig was. Volgens die sagas was Denemarke in dié tyd in twee koninkryke verdeel, naamlik Skone en Seeland. Skone is deur twee broers, Guðröðr en Halfdan, regeer. Hroðgar het getrou met Åsa, dogter van die Sweedse koning Ingjald. Volgens verskeie sagas het hulle 'n seun, Ivar, gehad.

Koningin Åsa was nie tevrede met die stand van sake nie en het Guðröðr aangehits om sy broer te vermoor. Later het sy haar eie man ook vermoor. Volgens die *Ynglinga saga* het Ivar uit Skone gevlug ná die moord op sy pa. Hy het later teruggekeer, en Åsa het na haar pa in Swede gevlug. Ivar het 'n leër op die been gebring en na Swede gegaan om sy pa se dood te wreek. Koning Ingjald was op 'n fees saam met sy dogter toe hy hoor Ivar se leër is in die omgewing. Ingjald en Åsa het selfmoord gepleeg deur hulle en hulle dronk gaste in die feessaal aan die brand te steek. Die *Ynglinga saga*, *Historia Norwegiæ*, *Hervarar saga* en *Upplendinga Konungum* vertel Ivar het daarna die sentrale deel van Swede oorgeneem en later Denemarke verower. 

Ivar het daarna 'n groot deel van Skandinawië verower, asook dele van Noord-Duitsland en Engeland, en het die bynaam Vidfamne ("Wydpeiler") gekry. Weens sy wrede heerskappy het baie Swede weswaarts gevlug na Värmland onder sy koning Olof Trätälja. 

Ivar het sy dogter, Auðr, laat trou met koning Hrœrekr Ringslinger van Seeland. Hulle het 'n seun, Harald Oorlogtand, gehad. Nadar Ivar verdrink het, het Harald koning geword van Seeland en Skone. Hy het daarna al die gebiede teruggewen waaroor sy oupa regeer het.

Vreemd genoeg noem die Deense kroniek van Saxo Grammaticus nie 'n Ivar Vidfamne nie. Daarvolgens was Harald Oorlogtand die seun van ene Halfdan, wat self die seun was van 'n hoofman van Skone met die naam Borkar.

## Verwysings
## Skakels
United Artists

**United Artists Corporation** (**UA**), tans bekend as **United Artists Digital Studios**, is 'n Amerikaanse digitale produksiemaatskappy. Gestig in 1919 deur D. W. Griffith, Charlie Chaplin, Mary Pickford, en Douglas Fairbanks, die ateljee was daarop gemik om akteurs toe te laat om hul eie belange te beheer, eerder as om van kommersiële ateljees afhanklik te wees. UA is oor die daaropvolgende eeu herhaaldelik gekoop, verkoop en herstruktureer. Metro-Goldwyn-Mayer het die ateljee in 1981 verkry vir 'n berig van $350&nbsp;miljoen ($1 miljard vandag).

Op 22 September 2014, het MGM 'n beherende belang in vermaaklikheidsmaatskappye One Three Media en Lightworkers Media verkry, toe het hulle die twee saamgesmelt om United Artists se televisieproduksie-eenheid as United Artists Media Group (UAMG) te laat herleef. Op 14 Desember van die volgende jaar het MGM UAMG geheel verkry en dit in MGM Television opgevou.

United Artists is weer in 2018 herleef as United Artists Digital Studios. Mirror, die gesamentlike verspreidingsonderneming tussen MGM en Annapurna Pictures, is later hernoem as United Artists Releasing vroeg in Februarie 2019, ter ere van sy 100ste bestaansjaar.

[duimnael|regs|[Douglas Fairbanks,Mary Pickford, Charlie Chaplin, en D. W. Griffith in 1919.]]

## Bronne 
* Bach, Steven. *Final Cut*. New York: Morrow, 1985.
* Balio, Tino. *United Artists: The Company Built by the Stars*. Madison: University of Wisconsin Press, 1976.
* Balio, Tino. *United Artists: The Company That Changed the Film Industry*. Madison: University of Wisconsin Press, 1987.
* Berg, A. Scott. *Goldwyn*. New York: Alfred A. Knopf, 1988.
* Gabler, Neal. *An Empire of Their Own: How the Jews Invented Hollywood*. New York: Crown Publishers, 1988.
* Schickel, Richard. *D.W. Griffith: An American Life*. New York: Simon & Schuster, 1983.
* Thomson, David. *Showman: The Life of David O. Selznick*. New York: Alfred A, Knopf, 1992.

## Verwysings
Saga (stad)

duimnael|regs|Noordwaardse sig van Saga se middestad.
 is die hoofstad van Saga-prefektuur, geleë op die eiland van Kioesjoe, Japan. Saga was die hoofstad van Saga-domein in die Edo-tydperk, en die grootste stad van die voormalige Hizen-provinsie. Sedert 1 Augustus 2020, het die stad 'n geskatte bevolking van 232,736 en 'n bevolkingsdigtheid van 539 mense per km2. Die totale oppervlakte is 431.84&nbsp;km2.

Saga is geleë in die suidoos deel van Saga-prefektuur. Na die 2005 samesmelting het die stad baie lank noord na suid geword, dit grens die Ariake See aan die suide en Fukuoka-prefektuur aan die suidoos en noorde. Die noordelike half van die stad bevat die Sefuri-berge. Saga kan ook beskou word as binne die Groter Fukuoka Metropolitaanse Gebied, en by uitbreiding, Fukuoka-Kitakioesjoe Metropolitaanse Gebied.

## Verwysings 
## Eksterne skakels 
*  
*  
* About the Hagakure the Castle 
* Saga International Balloon Fiesta
Aloe longibracteata

***Aloe longibracteata*** is 'n aalwyn 'n aalwyn wat deel van die Asphodelaceae familie is. Die spesie is endemies in Limpopo en Mpumalanga en word gegroepeer as deel van die bontaalwyne. Dit kom in die Middelburg-omgewing voor, ooswaarts tot by Lydenburg en noordwaarts tot by Polokwane en Tzaneen. Die plant groei op hoogtes bo seevlak tussen  1300 m en 1 800 m. Dit blom van Julie tot Augustus. Die naam *longibracteata* verwys na die lang blomskutblare van die spesie.

Daar is voorgestel dat die spesie met *A. greatheadi* en *A. davyana* gekombineer moet word. 

## Sien ook 
* Lys van aalwynspesies

## Bronnelys 
* *Gids tot die Aalwyne van Suid-Afrika*, Ben-Erik van Wyk & Gideon F. Smith, Briza Publikasies, 2014, 
* Plants of the World Online
Seismograaf

320px|duimnael|'n Kinetiese seismograaf.
'n **Seismograaf** is 'n seismometer wat reageer op ondergrondse geluide en skuddings soos veroorsaak word deur aardbewings, vulkaan uitbarstings en ontploffings, dit opneem teenoor werklike tyd en weergee in die vorm van 'n seismogram.
Brunsvigia pulchra

***Brunsvigia pulchra*** is 'n geofiet wat tot die *Amaryllidaceae* familie hoort. Die spesie is endemies in die Noord-Kaap en kom van Kamiesberg tot by Steinkopf voor. Dit is deel van die fynbos en Sukkulente Karoo-plantegroei. Die plant word as seldsaam beskou.

## Bronne 
* REDLIST Sanbi
* Plants of the World Online
Erik Refilsson

**Erik Refilsson** was volgens Noorse sagas 'n legendariese Sweedse koning van die Huis van Munsö. Hy sou in die 9de eeu gelewe het. Een van die min Skandinawiese bronne wat bewaar gebly het waarin Sweedse konings van dié tyd behandel word, is *Hervarar saga*. Dit kom uit die 12de of 13de eeu en word dus nie as 'n betroubare historiese bron van die 9de eeu beskou nie. 

Volgens die *Hervarar saga* "het Erik die seun van Refil die koninkryk se troon bestyg. Hy was 'n goeie vegter en baie magtige koning. Die seuns van [sy oom] Erik Björnsson was Önund van Upsala en koning Björn. Toe is die Sweedse Ryk weer tussen broers verdeel."

## Verwysings
## Skakels
Björn at Haugi

[240px|thumb|Koning Björn se Heuwel by Håga naby [Uppsala. Die pleknaam "Håga" ("Die Heuwel") kom waarskynlik van die woord vir heuwel uit die Noorse Bronstydperk, en dit is gebruik as die bynaam  *at Haugi* ("by die heuwel") vir die koning. As gevolg daarvan is die heuwel in die 17de/18de eeu verkeerdelik na die koning genoem.]]

**Björn at Haugi** ("Björn by die Heuwel", uit die Oudnoorse woord *haugr*, "heuwel"), **Björn på Håga**, **Björn II** of **Bern** was volgens die *Hervarar saga* 'n legendariese Sweedse koning en die seun van Erik Björnsson. Hy het saam met sy broer, Anund Uppsale, regeer. 

## In die *Hervarar saga*
Die *Hervarar saga* is 'n Yslandse bron uit die 13de eeu. Aan die einde van die saga word 'n kort lys van konings gegee waarin Björn genoem word.

"Die seuns van Björn Ysterkant was Erik en Refil. Laasgenoemde was 'n vegterprins en seekoning. Koning Erik het ná sy pa oor die ryk regeer en net kort gelewe. Toe het Erik die seun van Refil die troon bestyg. Hy was 'n goeie vegter en baie magtige koning. Die seuns van Erik Björnsson was Önund van Upsala en koning Björn. Toe is die ryk weer onder broers verdeel. Hulle het die troon bestyg ná die dood van Erik Refilsson. Koning Björn het 'n huis met die naam 'Heuwel' gebou en hy self is Björn van die Heuwel genoem. Koning Önund het 'n seun met die naam Erik gehad, en hy het die troon van Upsala ná sy pa bestyg. Hy was 'n magtige koning. In sy tyd het Harald Skoonhaar koning van Noorweë geword. Hy was die eerste een wat die hele land verenig het."

Die saga plaas koning Björn in die eerste helfte van die 9de eeu, want sy broerskind Erik Anundsson het in dieselfde tyd as Harald Skoonhaar gelewe. 

## Verwysings
## Skakels
Erik Anundsson

**Erik Anundsson** of **Eymundsson** was volgens Noorse sagas 'n legendariese Sweedse koning wat in die 9de eeu sou regeer het. Hy was 'n magtige koning en het sy ryk oor die Oossee uitgebrei, maar was minder suksesvol in die weste. 

Daar is geen bronne uit dié tyd oor sy bestaan nie; die meeste dateer uit die 12de of 13de eeu en kan dus nie as betroubaar beskou word vir die gebeure van die 9de eeu nie.

## In die sagas
Volgens die *Hervarar saga* uit die 13de eeu is Erik die seun van Anund Uppsale; hy "het sy pa by Uppsala opgevolg; hy was 'n ryk koning. In sy tyd het Harald Skoonhaar koning van Noorweë geword. Hy was die eerste een wat die hele land verenig het."

Snorri Sturluson noem egter die Erik wat 'n tydgenoot van Harald Skoonhaar was "Eymundsson". Aangesien die vorige koning Anund dikwels gëdentifiseer word as 'n Anund wat in die 840 floreer het en in ander bronne ook voorkom, is "Anundsson" waarskynlik die regte vorm van die patroniem. Die name Eymund en Anund was naby genoeg aan mekaar dat die latere koning Anund Jakob soms ook "Eymund" genoem is. 

Volgens die *Hervarar saga* is Erik deur sy pa, Anund Uppsale, en oom Björn at Haugi voorafgegaan en later opgevolg deur Björn (die vader van Erik die Oorwinnaar en Olof Björnsson). Erik word ook op verskeie plekke in die *Heimskringla* genoem.

In *Landnámabók* word vertel Erik en sy seun Björn het in die tyd van pous Adrianus II en pous Johannes VIII regeer, dus van omstreeks 867 tot 883, die tyd toe die eerste mense in Ysland gaan woon het. *Harald Skoonhaar se saga* lui dat Erik dood is toe Harald Skoonhaar 10 jaar lank koning van Noorweë was. Tradisioneel sou dit beteken het 882, maar daar word nou geglo Harald het die Noorweegse troon eers later bestyg, in die 880s' of die jaar 900.

## Verwysings
## Skakels
Carl Lewis

duimnael|regs|Carl Lewis in 2009.
**Frederick Carlton Lewis** (gebore 1 Julie 1961) is 'n voormalige Amerikaanse baan- en veldatleet wat nege Olimpiese goue medaljes, een Olimpiese silwermedalje en tien Wêreldkampioenskappe- medaljes gewen het, waaronder agt goue. Sy loopbaan het gestrek van 1979 tot 1996, toe hy sy laaste Olimpiese item gewen het. Hy is een van slegs ses Olimpiese atlete wat 'n goue medalje in dieselfde individuele item in vier agtereenvolgende Olimpiese Speles gewen het.

Lewis het die naellope en verspring items oorheers en gereeld van 1981 tot die vroeë 1990's die wêreldranglys in die 100 m, 200 m en verspringitems gehaal. Hy het wêreldrekords in die 100 m, 4 × 100 m en 4 × 200 m aflos opgestel, terwyl sy wêreldrekord in die binnenshuise verspring sedert 1984 staan. Sy 65 agtereenvolgende oorwinnings in die verspring wat oor 'n bestek van tien jaar behaal is, is 'n rekord. In die loop van sy atletiekloopbaan het Lewis vyftien keer vinniger as 10 sekondes in die 100 meter en tien keer vinniger as 20 sekondes in die 200 meter gehardloop. Lewis het ook 71 keer verder as 8,4 meter, of 28 voet, ver gespring.

Sy prestasies het gelei tot talle eerbewyse, insluitend dat hy aangewys is as "Wêreldatleet van die Eeu" deur die Internasionale Vereniging van Atletiekfederasies en "Sportman van die Eeu" deur die Internasionale Olimpiese Komitee, "Olimpian of the Century" deur Sports Illustrated en "Atleet van die jaar" deur Track & Field News in 1982, 1983 en 1984.

Nadat hy uitgetree het uit atletiek, het Lewis 'n akteur geword en het in 'n aantal rolprente verskyn. In 2011 het hy probeer om 'n setel as 'n Demokraat in die Senaat van New Jersey te wen, maar is van die stembrief verwyder weens die staat se verblyfvereistes. Lewis besit 'n bemarking- en handelsmerkmaatskappy genaamd CLEG, wat produkte en dienste, insluitend sy eie, bemark en handelsmerk. 

## Verwysings
Huis van Munsö

Die **Huis van Munsö** (Sweeds: Munsöätten), ook genoem die **Huis van Björn Ysterkant** (*Björn Järnsidas ätt*), die **Huis van Uppsala** (*Uppsalaätten*) of eenvoudig die **Ou Dinastie** (*Gamla kungaätten*) is die vroegste koninklike dinastie in Swede wat in betroubare bronne voorkom. Hulle het in die Wikingtydperk regeer. Nie een van die name van die dinastie word algemeen aanvaar nie en die meeste is problematies. Die naam "Huis van Munsö" kom byvoorbeeld van die twyfelagtige en spekulatiewe teorie dat hulle van 'n eiland met die naam Munsö sou regeer het; die naam "Huis van Björn Ysterkant" kom van die vermeende stigter van die dinastie, Björn Ysterkant, wat dikwels beskou word as 'n legendariese, eerder as historiese, figuur. Die vroegste koning wat vir seker oor 'n groot deel van Swede regeer het, was Olof Skötkonung.

'n Lang en uitgebreide reeks konings van die Munsö-dinastie word in die 12de- en 13de-eeuse Yslandse sagas aangetref, maar die sagas word as heeltemal onbetroubaar beskou en die konings daarin as legendariese figure. Die reeks konings word weerspreek deur Duitse bronne nader aan die tyd, soos die 9de-eeuse geskrifte van Rimbert en die 11de-eeuse werk van Adam van Bremen.

## Verwysings
## Skakels
Nardouwskloofpas

Die **Nardouwskloofpas** is in die westelike voetheuwels van die Nardouwsberg in die Wes-Kaap.

Hierdie pas is by nagenoeg 32° 2′&nbsp;suid en 18° 49′&nbsp;oos, noord van Clanwilliam op die ou pad na Klawer en aan die westekant van die streek bekend as Agter-Pakhuis.

Dit bereik 'n hoogte van 320&nbsp;m bo seespieël en 'n maksimum steilte van 1:8.

## Lees ook 
* Lys van bergpasse in Suid-Afrika

## Bronne 
* Slingsby, Peter: Cederberg -The touring map. www.slingsbymaps.com, 2022, 

## Verwysings
Gemini 2

**Gemini 2** (**Gemini-Titan 2**; **GT-2**) was die tweede ruimtevlug van die Amerikaanse bemande ruimtevlugprogram, die Gemini-program, en is gelanseer en herwin op 19 Januarie 1965. Gemini 2, soos Gemini 1, was 'n onbemande sending wat bedoel was om 'n toetsvlug vir die Gemini ruimtetuie te wees. Gemini 2 was nie, soos Gemini 1, in 'n wentelbaan om die aarde geplaas nie. Dit was 'n sub-orbitale ruimtevlug, hoofsaaklik om die ruimtetuig se hitteskild te toets. Dit is gelanseer op 'n Titan II GLV-vuurpyl. 

Die Gemini 2-ruimtetuig is herwin, herstel en *Gemini B* genoem. Dit is weer gelanseer op 'n sub-orbitale ruimtevlug met die *OPS 0855*-vuurpyl. Laasgenoemde was 'n toets vir die Amerikaanse Lugmag se Bemande Wentellaboratorium. Die Gemini No.2 is die eerste ruimtetuig wat meer as eenkeer gelanseer is sedert die gebruik van X-15. Dit was ook die eerste een totdat die ruimtependeltuig *Columbia* gelanseer is tydens sy tweede sending in 1981. Dit is ook die eerste kapsule wat twee keer gelanseer is, voordat die Crew Dragon Endeavour in 2021 gelanseer is.

## Verwysings
Björn Eriksson

**Björn** (bewind tradisioneel 882-932)) was volgens Noorse sagas 'n legendariese Sweedse koning. Volgens die *Hervarar saga* en *Harald Skoonhaar se saga* was hy die vader van Olof (II) Björnsson en Erik die Oorwinnaar. Hy was glo die seun van 'n Erik wat teen Harald Skoonhaar geveg en die broers Björn at Haugi en Anund Uppsale opgevolg het:

:Koning Önund het 'n seun met die naam Erik gehad, en hy het die troon van Upsala ná sy vader bestyg. Hy was 'n ryk koning. In sy tyd het Harald Skoonhaar koning van Noorweë geword. Hy was die eerste een wat die hele land verenig het. Erik het by Upsala 'n seun Björn gehad wat die troon ná sy vader bestyg en lang regeer het. Björn se seuns, Erik die Oorwinnaar en Olaf het konings geword ná hulle vader.

## Verwysings
## Skakels
Banghoek

Die **Banghoek** is ‘n vallei in die westelike voetheuwels van die Groot-Drakensteinberge noord van  Stellenbosch. Die Banghoekrivier ontspring in die vallei.

## Ligging
Hierdie kloof skei die Groot-Drakensteinberge van die meer suidelik geleë Jonkershoekberge. Bo die vallei troon die Drakensteinpiek (1490m) en Die Pieke (1494m) uit. Van Stellenbosch noordooswaarts na Johannesdal en Pniel loop die pad bekend as Helshoogte deur die vallei.

## Ekonomie
Kylemore en onder andere die bekende wynplase Zorgvliet, Rust-en-Vrede, Molenvliet en Rustenberg is in die dal. Voorheen was die vallei ook bekend om sy pruime en Turkse tabak.

## Naam
Francois Valentijn (*Dordrecht, Nederland, 17 April 1666 - †Den Haag, 6 Augustus 1717), ‘n predikant en skrywer oor die Kaap, sowel as Peter Kolbe het die vallei weens die aanwesige leeus, luiperds en ander ongediertes as ‘n baie gevaarlike plek beskryf. Valentijn skryf: “Wegens de grootheid van ‘t gevaar word de zelve van de borgers en inwoonders de bange hoek genaamt”. Dus is die naam Banhoek (sonder die g) verkeerd.

## Bibliografie
*Burman, Jose: So high the road. Mountain passes of the Western Cape. Kaapstad: Human & Rousseau, 1963
Erik Björnsson

**Erik Björnsson** was volgens Noorse sagas die seun van Björn Ysterkant en 'n legendariese Sweedse koning van die Huis van Munsö. Hy sou in die 9de eeu gelewe het. Een van die min Skandinawiese bronne wat bewaar gebly het waarin Sweedse konings van dié tyd behandel word, is *Hervarar saga*. Dit kom uit die 12de of 13de eeu en word dus nie as 'n betroubare historiese bron van die 9de eeu beskou nie. 

Volgens die *Hervarar saga* was Björn se seuns Erik en Refil. "Laasgenoemde was 'n vegterprins en seekoning. Koning Erik het ná sy vader oor die Sweedse Ryk regeer, maar net kort gelewe. Toe het Erik die seun van Refil die koninkryk se troon bestyg."

## Verwysings
## Skakels
Eysteinn Beli

**Eysteinn Beli** (of *Eysteinn hinn illráði*; Sweeds: *Östen Illråde* of *Östen Beli*) was 'n halflegendariese koning van Swede wat in die laat 8ste eeu sou regeer het. Verskillende sagas vertel verskillende stories oor hom.

## *Ragnarssona þáttr*
Volgens die skynbaar oudste saga, *Ragnarssona þáttr* (die*Verhaal van Ragnar se seuns*), het die koning van Swede, Ragnar Lodbrok, se seuns Swede verlaat en verskeie gebiede verower. Ragnar was jaloers op sy seuns se sukses en het Eysteinn in beheer van Swede gelos met die opdrag dat hy die land teen sy seuns beskerm. Hy het toe oor die Oossee gevaar en ander lande gaan plunder om sy eie bekwaamhede te wys.

Ragnar se seuns Erik en Agnar het 'n boodskap aan koning Eysteinn gestuur dat hy hom aan hulle moet onderwerp. Hy het sy opperhoofde gevra, wat die eis verwerp het. Swede het toe die seuns aangeval, en Erik en Agnar is oorrompel. Agnar is gedood en Erik gevange geneem.

Eysteinn het Erik soveel van Uppsala öd aangebied as wat hy wou hê, asook sy dogter as bruid. Erik het gesê ná so 'n groot nederlaag wil hy niks anders hê as om te sterf nie. Hy het gevra om met spiese deurboor te word en sy wens is toegestaan.

Erik se moeder, Aslaug, en sy ander broers Björn Ysterkant en Hvitserk het daarop met 'n groot leër na Swede geseil. Die daaropvolgende geveg het geëindig met Eysteinn se dood. Toe Ragnar sterf, het Björn Ysterkant koning van Swede geword.

## *Hervarar saga*
In die *Hervarar saga* word vertel Eysteinn Beli was die seun van Harald Oorlogtand. Volgens dié saga was Harald die koning van Swede en Sigurd Hring die koning van Denemarke, terwyl ander sagas die twee rolle omruil. Die *Hervarar saga* vertel Eysteinn het Swede van sy pa, Harald Oorlogtand, geërf en regeer totdat hy deur Ragnar Lodbrok se seuns vermoor is, soos vertel in *Ragnarssona þáttr*. Ná Ragnar se dood het Björn Ysterkant koning van Swede geword.

## Verwysings
## Skakels
Emund die Oue

**Emund die Oue** of **Edmund** (Sweeds: *Emund den gamle*) was van omstreeks 1050 tot omstreeks 1060 koning van Swede. Hy was die seun van Olof Skötkonung en het sy broer, Anund Jakob, opgevolg. Sy kort bewind is gekenmerk deur onmin oor kerkbeleide en 'n afbakening van die Sweeds-Deense grens waaroor histories gedebatteer word.

Hy het twee bekende kinders gehad: Anund, wat voor sy vader oorlede is, en 'n dogter wie se naam nie bekend is nie, maar die eggenote was van koning Stenkil van Swede.

Emund was die laaste koning van die antieke Huis van Munsö. Hy het tot minstens die somer van 1060 nog gelewe, en is waarskynlik kort daarna dood. Volgens Adam van Bremen is hy opgevolg deur sy "nefie of stiefseun", of waarskynlik sy skoonseun, Stenkil. Met sy bewind het 'n nuwe dinastie begin wat tot die 1120's geduur het.

## Verwysings
## Skakels
Olof Björnsson

**Olof Björnsson** was in legendes 'n Sweedse koning wat in verskeie Oudnoorse sagas genoem word, soos *Hervarar saga*, *Saga van Harald Skoonhaar* en die *Styrbjarnar þáttr Svíakappa*. Hy word as 'n moontlike historiese koning van omstreeks 970 tot omstreeks 975 op die troon geplaas.

Olof was die seun van Björn Eriksson, wat ook 'n legendariese koning was. Ná sy vader se dood het hy saam met Erik die Oorwinnaar regeer. Hy is tydens 'n maaltyd van gif dood. Hy het sy ongebore seun as medeheerser aangewys. Dié seun het as die geskiedkundige koning Olof Skötkonung regeer.

## Verwysings
## Skakels
Adam van Bremen

**Adam van Bremen** (Latyn: *Adamus Bremensis*; Duits: *Adam von Bremen*; voor 1050 - 12 Oktober 1081/1085) was 'n Middeleeuse Duitse kroniekskrywer. Hy het in die tweede helfte van die 11de eeu gelewe en gewerk. Adam is die bekendste vir sy kroniek *Gesta Hammaburgensis ecclesiae pontificum* ("Dade van die Biskoppe van die Hamburgse Kerk"). Hy was "een van die voorste historici en vroeë etnograwe van die Middeleeuse tydperk".

In sy kroniek sluit hy 'n hoofstuk in waarin hy die Noorse buitepos Vinland beskryf. Hy was dus die eerste Europeër wat oor die Nuwe Wêreld geskryf het.

## Verwysings
## Skakels
Skald

thumb|200px|'*n Minnesanger sing van beroemde dade*, deur J.R. Skelton, omstreeks 1910.

'n **Skald** of **skáld** (Oudnoors en Yslands vir "digter") was in die Wikingtydperk 'n hofdigter of minnesanger wat skaldegedigte geskryf het. Skaldegedigte is tradisioneel op een geleentheid en deur een mens geskryf, terwyl die ander vorm van Oudnoorse poësie, Eddagedigte, eerder met tradisie verbind word.

Meer as 5&nbsp;500 skaldeverse in 700 manuskripte het bewaar gebly, insluitende verskeie sagas en in Snorri Sturluson se *Prosaïese Edda*, 'n boek met skaldegedigte wat tot 'n herlewing in die kuns gelei het. Baie van die verse is fragmente van oorspronklik langer werke en dit is onbekend wie baie daarvan geskryf het. 

Die vroegste bekende skaldegedig is geskryf deur Bragi Boddason, bekend as Bragi die Oue, 'n Noorweegse skald van die eerste helfte van die 9de eeu. Die meeste bekende skalde was verbonde aan die hof van Noorweegse konings in die Wikingtydperk, en later was al hoe meer van hulle Yslands. Die inhoud van hulle uitgebreide gedigte was soms mities van aard voor die kerstening van Skandinawië en daarna gewoonlik historiese materiaal wat die dade van hulle beskermhere uitgebeeld het. Die tradisie het tot in die laat Middeleeue voortgeduur.

## Digvorm
Skalde- en Eddagedigte stam van dieselfde tradisie van allitererende verse af, en in Oudnoors sowel as Yslands beteken die woord *skald* bloot "digter". Skaldegedigte verskil van Eddagedigte deurdat hulle met 'n enkele digter verbind word eerder as met tradisie. Die styl, met *dróttkvætt* ("hofmeter"), is ook ingewikkelder, want dit verg interne ritme sowel as alliterasie. Die ouer *fornyrðislag* ("antiekewoord"-), *ljóðaháttr* ("liedvorm-") en *málaháttr* ("spraakvorm-")meters van die Eddagedigte is eenvoudiger. Die gevolglike kompleksiteit van skaldegedigte kan vir die moderne leser moeilik verstaanbaar lyk. Die oorspronklike gehoor, wat die kuns geken het, kon egter baie verstaan as hulle dit die eerste keer hoor en kon intellektuele bevrediging daaruit kry.

## Verwysings
## Skakels